Taksit, vuokra-autot ja joukkoliikenteen yhdistävä liikkumissovellus aloittaa maanantaina toimintansa pääkaupunkiseudulla.

Eri liikkumisvaihtoehtoja voi tarkastella Whim-mobiilisovelluksessa. TOMMI HEINO

Kyseessä on Whim-mobiilisovellus, josta voi ostaa HSL:n, Taksi Helsingin, Lähitaksin sekä Veho- ja Sixt-autovuokraamojen palveluja liikkumiseen. Myös palveluiden maksaminen tapahtuu samassa sovelluksessa.

Aiemmin sovellus on ollut rajatun testiryhmän käytössä, mutta nyt se tulee kaikkien saataville.

Maksuvaihtoehtoina on kertamaksu tai kuukausimaksu, joka tulee käyttäjälle edullisemmaksi. Esimerkiksi rajaton mahdollisuus käyttää pääkaupunkiseudun joukkoliikennettä, taksia tai autoa maksaa 499 euroa kuussa.

Palvelusta voi maksaa myös huomattavasti pienempää kuukausihintaa, jos esimerkiksi joukkoliikennettä käyttää paljon, mutta taksia ja autoa haluaa käyttää satunnaisemmin.

Yksi vaihtoehto pääkaupunkiseudulla liikkumiseen on kiinteähintainen lyhyen matkan taksikyyti.

Tavoitteena on, että pääkaupunkiseudun kaupunkipyörät ja yhteiskäyttöautot tulevat mukaan palveluun ensi vuoden alkupuolella.

Sovelluksen taustalla on vuonna 2015 perustettu suomalainen Maas Global -yritys. Maas viittaa mobility as a service -ajatukseen eli liikkumiseen palveluna.

- Yksikään liikennemuoto, edes kansainvälisesti loistava julkinen liikenteemme, ei yksinään kykene vastaamaan ihmisten elämän liikkumisen tarpeisiin. Esimerkiksi uusi Länsimetro toimiessaankin tuo mukanaan ajankohtaisen kysymyksen, kuinka kulkea matka asemalle. Ja miten vaikkapa viikonloppujen pitempien matkojen hoitaminen olisi edelleenkään mahdollista ilman autoa, MaaS Global -yrityksen toimitusjohtaja Sampo Hietanen sanoo tiedotteessa.

- Toivottavasti uudet palvelut tavoittavat erityisesti niitä autoilijoita, joita pelkkä joukkoliikenne ei ole onnistunut houkuttelemaan pois ratin takaa, HSL:n toimitusjohtaja Suvi Rihtniemi linjasi tiedotteessa loppuvuonna 2016, jolloin HSL ilmoitti ryhtyvänsä Maas Globalin kanssa yhteistyöhön.